በላሊበላ የሚከበረው የገና በዓል የቱሪስት መዳረሻ ከማድረግ ባለፈ የቱሪሰቶችን ቀልብ እየሳበ ነው- አቡነ ማቲያስ
የባህልና ቱሪዝም ሚኒስቴር በበኩሉ ባህል ተኮርና ሃይማኖታዊ ቱሪዝም በየጊዜ እየተጠናከረ መምጣቱን አስታውቋል።ብጹህ ወቅዱስ አቡነ ማቲያስ ከኢዜአ ጋር ባደረጉት ቃለ- ምልልስ እንደገለጹት በገና በዓል በላሊበላ በሊቃውንቱ የሚቀርበው ‘ቤዛ ኩሉ’ ሃይማኖታዊ ትርዒት ከፍተኛ ቁጥር ያላቸው ቱሪስቶች ከተለያዩ የዓለም ክፍሎች በብዛት ወደ ሥፍራው እንዲጎርፉ እያደረገ ነው።የልደት በዓልን ሕዝብ በአንድነትና በህብረት ሲያከብር የላሊበላ ደብረ ሮሃን በሳቢነት ከሌላው ዓለም የተለየ እንደሚያደርገውና ለአገሪቱ ከቱሪዝም ዘርፍ ተጨማሪ የገቢ ማስገኛ ምንጭ እየሆነ መምጣቱንም ገልጸዋል።“የካህናቱና የዲያቆናቱ አለባበስ፣አቋቋም ዝማሬና ሽብሻቦ አቀራረብ በማራኪ ትዕይት የታጀበ  በመሆኑ በርካታ ቱሪስቶችን ለመሳብ አስተዋጽኦ አድርጓል” ብለዋል።በተለይ በበዓሉ ዕለት ከወጥ ድንጋይ ከተፈለፈሉት የላሊበላ ውቅር አብያተ ክርስቲያናት በአንዱ በቤተ ማርያም ካህናቱ ጋራና መሬት ላይ ሆነው የሚያሳዩት ትዕይት በበርካቶች ዘንድ በድንቅ መስህብነት የሚታይ ነው።በዚህ የተነሳም በዓሉ ኢትዮጵያውያን ብቻ ሳይሆኑ በዓለም አቀፍ ቱሪስቶች ጭምር ተናፋቂ እየሆነ መምጣቱን ብጹእ ወቅዱስ አቡነ ማቲያስ ተናግረዋል።በዚህ ዓመትም የአገር ውስጥ ምዕመናንን ጨምሮ በርካታ የውጭ ቱሪስቶች ወደ ሥፍራው እያቀኑ መሆናቸውን ገልጸዋል።በዓሉም ሃይማኖታዊ፣ መንፈሳዊ፣ ትውፊታዊ፣ ባህላዊ፣ ኢኮኖሚያዊና አገራዊ ፋይዳ አለው ብለዋል።የባህልና ቱሪዝም ሚኒስቴር ዴኤታ አቶ ሙሉጌታ ሰዒድ በበኩላቸው ባህል ተኮርና ሃይማኖታዊ ቱሪዝም በየጊዜ እየተጠናከረ መምጣቱን አመልክተዋል።ከዚህ ጋር ተያይዞ ለበርካታ ዘመናት የቆዩ ሃይማኖታዊ ቅርሶች የቱሪስቶቹ ፍሰት ከጊዜ ወደ ጊዜ እንዲጨምር እድል መፍጠሩን አቶ ሙሉጌታ አብራርተዋል።በተለይ በታህሳስና በጥር ወራት በሚከበሩት የገና  እና ጥምቀት በዓላት በርካታ ቁጥር ያላቸው ቱሪስቶች ወደ አገሪቱ የሚገቡበት ወቅት መሆኑንም አስረድተዋል።የገና በዓልን አስመልክቶ በላሊበላ የሚቀርበው ያሬዳዊ ዜማና የተለያዩ ሃይማኖታዊ ትርዒቶች እንዲሁም የስነ ህንፃው አወቃቀር በርካታ ቁጥር ያላቸውን የውጭና ጎብኚዎች እንደሚማርክም አመልክተዋል።“የላሊበላ ውቅር አብያተ ክርስቲያናት ሁሉን አቀፍየቱሪስት መዳረሻ በመሆኑ ነውከሁሉም በፊትበዓለም ቅርስነት የተመዘገበው” ያሉት አቶ ሙሉጌታ“ይህ ደግሞ ለአገሪቱ ገጽታ ግንባታና  ለቱሪዝም ስበት ዋነኛና የቱሪስት መዳረሻ ነው” ብለዋል።በዚህም በየጊዜው እየጨመረ የመጣውን የቱሪዝም ፍሰቱን ለማስተናገድ የሚችል የውስጥ ለውስጥ መንገድ፣ አውደ ግቢውን፣ የውኃና የመብራት አገልግሎት አሰጣጥ፣ የቆሻሻ ማስወገጃ ሥርዓት፣ የሽንት ቤት ግንባታና በሌሎችንም በርካታ ሥራዎች መከናወናቸውን አብራርተዋል።ቱሪስቶቹ ላሊበላን ብቻ ሳይሆን በአካባቢው ያሉትንም ሌሎችንም ገዳማት፣ መልከዓ ምድርና ቅርሶችንም እንዲጎበኙ ለማድረግ በርካታ ሥራዎች እየተሰራ ነውም ብለዋል።የባህልና ቱሪዝም ሚኒስቴር መረጃ እንደሚያመልክተው በላሊበላ ለሚከበረው ለየዘንድሮው የገና በዓል ከ203 ሺ በላይ የሚሆኑ የአገር ውስጥና የውጭ አገራት ቱረስቶች ወደ ሰፍራው ያመራሉ።ወደ አካባቢው የሚሄዱ ቱሪስቶችን የተሟላ አገልግሎት በመስጠት ድጋፍ እንዲያደርጉም አስፈላጊ ባለሙያዎች መመደባቸውን አስታውቋል።እንደ ባህልና ቱሪዝም ሚኒስቴር መረጃ ከሆነ በአለም አቀፍ ደረጃ የቱሪስት ፍሰት ከአራት እስከ አምስት በመቶ ጭማሪ ያሳዬ ሲሆን በኢትዮጵያ ደግሞ ከ10 በመቶ በላይ ጭማሪ አሳይቷል።ባለፈው አመት ኢትዮጵያን ከጎበኙ ከ 730 ሺ በላይ ቱሪስቶች ከ 2 ቢሊዮን ዶላር በላይ ተገኝቷል።በተያዘው ዓመትም ከ 1 ሚሊዮን በላይ ቱሪስቶች የሚጠበቁ ሲሆን ከ 3 ቢሊዮን ዶላር በላይ ገቢ ይገኛል የሚል ግምት አለ። (ኢዜአ)